Baba in waakeenheid ná kokende olie op haar val | Maroela Media
WAARSKUWING: Die foto onderaan die berig is grafies en kan sensitiewe lesers ontstel.
'n Babadogtertjie van Port Elizabeth word steeds in die waakeenheid van 'n hospitaal in dié stad behandel nadat sy byna 'n week gelede 'n pot met kokende olie op haarself omgetrek het.
Klein Jaydené Croucamp is 14 maande oud en het brandwonde oor 30% van haar lyfie opgedoen. Van hierdie wonde is derdegraadse brandwonde en dit is veral haar bors, rug en gesig wat die ergste seergekry het.
Jackie Croucamp, Jaydené se ma, het aan Maroela Media gesê ondanks haar ernstige beserings vorder Jaydené "baie, baie goed" waar sy in die Dora Nginza-hospitaal behandel word.
"Die susters en dokters is baie tevrede met haar vordering en sê dit gaan in die omstandighede baie goed met haar. Die dokters wat haar behandel, is uitstekend en ons is ongelooflik dankbaar daarvoor," het Jackie gesê.
Volgens Jackie het die ongeluk Sondag omstreeks 17:00 gebeur terwyl sy aandete voorberei het. Jackie vertel dat sy olie in 'n braaipan verhit het om aartappels te braai en Jaydené het 'n paar meter weg van die kas gesit en speel. "Ek het omgedraai om 'n bak net op die kas agter my neer te sit en in hierdie oomblik het Jaydené verby my geglip en die braaipan op haarself omgekeer."
Sy vertel Jaydené se velletjie het onmiddellik pienk verkleur waar die olie op haar uitgeloop het. "Jy kon nie onmiddellik brandwonde sien nie, maar die vel het dadelik pienk geword en later kon mens velle sien. Dit was eers die volgende dag wat jy regtig kon sien hoe erg sy gebrand het."
Jaydené is onmiddellik na die voorval eers na die Livingstone-hospitaal gehaas waar die gesin na die Dora Nginza-hospitaal verwys is omdat dié hospitaal glo beter toegerus is om brandnoodgevalle te hanteer. "Jaydené het heelpad na die hospitaal geskree. Ek het probeer om haar kalm te kry en haar aandag af te trek, maar was self so gespanne en wou haar net by die hospitaal kry," vertel Croucamp.
By die Dora Nginza-hospitaal het 'n dokter onmiddellik vir Jaydené begin behandel en sy is op 'n drup geplaas. Jaydené is Woensdag geopereer om haar te behandel vir infeksie wat sy in een van haar longe opgedoen het en om haar wonde te skrop.
Jackie vertel net sy en Ricardo Bester, Jaydené se pa, word in hierdie stadium by haar in die waakeenheid toegelaat. "Sy word meestal onder verdowing gehou, veral omdat sy baie pyn het, maar sy is soms wakker. Hulle gee ook deurentyd vir haar pynmedikasie. Toe ons vandag [Vrydag] by haar was, het sy regop teen 'n kussing gesit, geluidjies gemaak en haar beentjies geskop. Sy is egter weer later onder verdowing geplaas," sê sy.
"Dit is moeilik vir ons om nou te sê of sy al heeltemal buite gevaar is, maar sy vaar goed. Sy moet volgende week weer geopereer word wanneer daar 'n veloorplanting op haar bors en rug gedoen sal word. Die dokters het verduidelik dit is nie nou moontlik om 'n veloorplanting in haar gesig te doen nie omdat sy nog groei en haar gesiggie dus self moet herstel."
Jackie voeg by dat sy en Bester baie dankbaar is vir boodskappe van ondersteuning wat hulle ontvang. "Ons weet daar is soveel mense wat aan ons dogtertjie dink en dit beteken vir ons so baie."
Jaydené Croucamp nadat sy gebrand het. Foto: Verskaf
Jaydene Croucamp Port Elizabeth
20 beseer, 3 kritiek toe taxi rol
Daardie gesiggie gaan 100% herstel sonder enige oorplantings. Mark my words!
Daardie gesiggie gaan 100% herstel. Mark my words.
So ongelukkie kan so vinnig gebeur. Hierdie klein pienk voetjies is baie vinniger as mammas en pappas. Poplap, ek bid vir jou herstel. Liewe Jesus sal mooi na jou kyk, jy is een van Sy engeltjies. Sterkte vir mamma en pappa ook. Sy is 'n pragtige kleinding en sal ten volle herstel.